CELEX: 32015R1494
Language: hr
Date: 2015-09-04 00:00:00
Title: Uredba Komisije (EU) 2015/1494 оd 4. rujna 2015. o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu benzena (Tekst značajan za EGP)

5.9.2015   
            
            
               HR
            
            
               Službeni list Europske unije
            
            
               L 233/2
            
         UREDBA KOMISIJE (EU) 2015/1494
   оd 4. rujna 2015.
   o izmjeni Priloga XVII. Uredbi (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu benzena
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 131.,
   budući da:
   
               (1)
            
            
               Stavkom 3. unosa 5. Priloga XVII. Uredbi (EZ) br. 1907/2006 zabranjuje se stavljanje na tržište ili uporaba benzena kao tvari ili sastavnog dijela druge tvari ili u smjesama, u koncentracijama od 0,1 % masenog udjela ili više.
            
         
               (2)
            
            
               Zbog geoloških posebnosti, prirodni plin iz određenih ležišta sadržava više od 0,1 % masenog udjela benzena, ali manje od 0,1 % volumnog udjela.
            
         
               (3)
            
            
               Dostupne tehnike za smanjenje koncentracije benzena u tom prirodnom plinu na manje od 0,1 % masenog udjela dovele bi do kapitalnih izdataka od gotovo milijarde EUR i operativnih izdataka od oko 60 milijuna EUR godišnje.
            
         
               (4)
            
            
               U procjeni rizika koju je 2013. proveo nizozemski Rijksinstituut voor Volksgezondheid en Milieu (Nacionalni institut za javno zdravstvo i okoliš) zaključeno je da prirodni plin koji se stavlja na tržište za potrošače s graničnom vrijednošću za benzen iznad 0,1 % masenog udjela, ali ispod 0,1 % volumnog udjela ne predstavlja neprihvatljiv zdravstveni rizik.
            
         
               (5)
            
            
               Odbor za procjenu rizika (RAC) Europske agencije za kemikalije (ECHA) u svojem je mišljenju (2) od 28. studenoga 2014. potvrdio da izloženost potrošača koncentracijama benzena iznad 0,1 % masenog udjela, ali ispod 0,1 % volumnog udjela u prirodnom plinu ne predstavlja rizik za zdravlje potrošača koji nije podvrgnut odgovarajućoj kontroli.
            
         
               (6)
            
            
               Visoki trošak smanjenja koncentracije benzena u prirodnom plinu na manje od 0,1 % masenog udjela bio bi nerazmjeran te, u kontekstu mišljenja RAC-a, nepotreban za svrhe upravljanja rizikom. Uredbu (EZ) br. 1907/2006 stoga bi trebalo izmijeniti kako bi se omogućilo stavljanje na tržište i uporaba prirodnog plina s koncentracijom benzena manjom od 0,1 % volumnog udjela.
            
         
               (7)
            
            
               Mjere predviđene ovom Uredbom u skladu su s mišljenjem Odbora osnovanog člankom 133. Uredbe (EZ) br. 1907/2006,
            
         DONIJELA JE OVU UREDBU:
   Članak 1.
   Prilog XVII. Uredbi (EZ) br. 1907/2006 izmjenjuje se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 4. rujna 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 396, 30.12.2006., str. 1.
   
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf
   
      PRILOG
      U Prilogu XVII. Uredbi (EZ) br. 1907/2006 u stupcu 2. u unos 5. stavak 4. dodaje se sljedeća točka (c):
      
         
                     „(c)
                  
                  
                     prirodni plin koji se stavlja na tržište namijenjen potrošačima, pod uvjetom da koncentracija benzena ostane manja od 0,1 % volumnog udjela”.